Hiep-hiep hoera! Maroela Media is vyf jaar oudHiep, hiep, hoera! Maroela verjaar! Maroela Media het vandag, presies vyf jaar gelede op 29 Julie 2011, sy digitale deure oopgegooi om die lekkerste kuierplek in Afrikaans op die internet bekend te stel. Maroela Media het klein begin: ons was in 2011 vier persone wat voltyds aangestel is om dié nuwe mediahuis op sy voete te laat staan. Ons grootste verwagtinge is oortref toe ons skaars vyf jaar later kon spog met ŉ voltydse span van 16 mense wat meer as 1,1 miljoen unieke lesers per maand op hoogte te hou van alles wat in hul leefwêreld gebeur. Klein begin Maroela se bekendstellingsgeleentheid in Gauteng in Julie 2011 het gefokus op protesmusiek in Afrikaans. Die sanger Steve Hofmeyr, wat opspraak verwek het met sy proteslied “Ons sal dit oorleef”, en die dramaturg Deon Opperman, wat veral bekend is vir sy merkwaardige musiekblyspele Ons was daar en Tree Aan! waarin verskeie bekende protesliedere gebruik is, het saam met Burgert Senekal en Salmon de Jager van die groep Klopjag aan die debat deelgeneem. Senekal is verbonde aan die Universiteit van die Vrystaat en ŉ kenner op die gebied van oorlogsliteratuur en protesmusiek. Klopjag het sy merk in Afrikaanse protesmusiekkringe gemaak met veral die lied “Nie langer” wat kritiek uitspreek teen die verdrukking van wit Suid-Afrikaners. Die televisie- en radio-aanbieder Johann Botha het die debat gelei. Enkele dae later is Maroela ook in Kaapstad by die Groot Constantia-wynlandgoed bekendgestel. Afrikaanssprekendes het op 18 Augustus om een tafel gesit en hul stories in én oor die “soetste taal” vertel. Sprekers van onder meer Karoo-Afrikaans, Rehoboth-Afrikaans, Kaapse Afrikaans, Namakwalandse Afrikaans, Noordelike Afrikaans en Soweto-Afrikaans het aan die gesprek deelgeneem. Ons bou ŉ gemeenskap Maroela Media is veel meer as net ŉ nuus- en inligtingswebwerf. Ons bou ŉ gemeenskap waar ons lesers ook deel het aan die inhoud. Lesers neem aktief deel aan kommentaar op die webwerf en stuur hul nuuswenke en lesersbriewe. Ons lesers neem met entoesiasme deel aan kompetisies en stuur die oulikste foto’s – veral toe ons in 2015 besluit het om die koelste ouma aan te wys! Die drie wenners in Maroela Media se veldtog, die Grootste Afrikaner van Alle Tye In 2012 was Maroela saam met sy lesers op soek na die Grootste Afrikaner van Alle Tye. Talle bekendes, ook in die fiktiewe wêreld, is genomineer. In totaal is meer as 16 000 stemme gewerf. Die genomineerdes is in verskeie rondtes teen mekaar opgeweeg en het uiteindelik in animasie-boksgevegte teen mekaar te staan gekom. Paul Kruger is uiteindelik as die Grootste Afrikaner in die historiese kategorie aangewys. Steve Hofmeyr het met die louere wegstap as die Grootste Afrikaner in die eietydse kategorie, en Liewe Heksie is as die Grootste Afrikaner in die fiktiewe kategorie gekroon. Maroela Media se Grootste Afrikaner-veldtog het in September 2013 met ŉ silwer Pendoring-reklametoekenning weggestap. Dié toekennings word gemaak vir die beste Afrikaanse en Suid-Afrikaanse reklameveldtogte van die voorafgaande jaar. Die advertensie-agentskap Etiket het die Grootste Afrikaner-veldtog ingeskryf in verskeie kategorieë, en die veldtog was ŉ finalis in vier van dié kategorieë. In 2013 was ons saam op soek na die Grootste Afrikaanse Liedjie van Alle Tye. Koos du Plessis se liedjie, “Kinders van die wind”, is ná ŉ nominasierondte en verskeie stemrondtes, waarin meer as 60 000 stemme uitgebring is, aangewys. ŉ Spesiale roos is na dié veldtog deur Ludwig’s Roses gekweek en staan bekend as die “Kinders van die wind”-roos. Intussen is ŉ CD met die gewildste liedjies uit dié veldtog ook vrygestel – Die Grootste Afrikaanse Liedjie-CD. Maroela Media se app Die kind word groot In Junie 2014 stel Maroela vir die eerste keer sy gratis nuus-app bekend, beskikbaar vir Android- en Apple-slimfone. Dié app hou lesers, net soos die webwerf, op hoogte van die jongste nuusgebeure en maak seker dat jy weet watter boeke om te lees, hoe om vanaand se kos gaar te maak en wie die rugby gaan wen. In die Vermaak en Leefstyl-afdeling kan jy selfs uitsien na daardie stories wat jou na jou asem gaan laat snak, jou tot trane gaan dryf of jou laat skaterlag van lekkerkry en plesier. Ons meningvormers gesels kopstukke in Nou pra’ jy en ons gee vir jou agtergrond oor gebeure in Nuuskommentaar. Almal kuier saam Die lekkerste kuierplek waar Maroela Media se lesers egter gons oor alles wat in hul leefwêreld aangaan, bly op ons verskillende sosialemedia-kanale. Maroela-lesers kuier saam op Facebook, Twitter, Toeter, YouTube en Instagram. In Maart 2016 stel Maroela Media ook vir die eerste keer gratis WhatsApp-nuusflitse bekend. Lesers kan inskryf vir dié diens om elke weeksdag ŉ boodskap te ontvang met die hooftrekke van die dag en weervooruitsig vir die volgende dag. Maroela se lesers kan op hul gemeenskapsradiostasies inskakel waar hulle gereeld na insetsels kan luister wat deur Maroela vervaardig is. Maroela vervaardig ook jaarliks ŉ radiodrama in samewerking met Bettie Kemp. Ons het al geluister na die spioenasie-avonture in Vendetta, die liefdesintriges in Boekeparadys en die interessante gemeenskap van Seweweekspoort. Ons het ook al selfs in Boggomsbaai en Groblerspruit gaan kuier. Marna Roos en Janina van Zyl by Maroela Media se Buitebioskoop 2015 In 2015 het Maroela sy eerste groot saamtrek gehou vir lesers in Gauteng tydens die eerste Buitebioskoop by die Pretoria Nasionale Botaniese Tuin. Meer as 1 200 gaste het na Hollywood in my huis, Die Pro en Die Wonderwerker kom kyk. Danie Bester is daarna aangewys as Maroela Media se eerste Bioskoop-boffin en hy het ŉ spesiale Maroela-toekenning ontvang vir sy bydrae tot die Afrikaanse filmbedryf. Lesers kan solank hul tande slyp vir die tweede Buitebioskoop wat binnekort in September aangebied gaan word. Ons hart klop Afrikaans In 2016 stel Maroela Media sy Koöperasie bekend – ŉ e-winkel waar jy unieke Afrikaanse produkte kan koop. Van ŉ kettie of ŉ egte boereporselein-blikbeker tot ŉ Afrikaanse bordspeletjie of ŉ T-hemp wat jou persoonlikheid weerspieël. Ons het iets wat elke hart en sak pas – kom doen na hartelus inkopies en wys jou hart klop Afrikaans! Egte Boereporselein-blikbekers in Maroela se Koöperasie (maroelawinkel.co.za) Die pad vorentoe Maroela Media se gemeenskap is uiteindelik uitgebou tot ons in Junie 2016 kon spog met meer as 1,1 miljoen unieke lesers per maand. Ons is die tweede grootste Afrikaanse webwerf en die grootste gratis Afrikaanse webwerf. Ons is boonop die negende grootste nuuswebwerf in die land. Ons voltydse span bly klein met slegs 16 mense, maar ons harte loop oor van passie vir ons land en ons taal. Ons het verskeie medewerkers van oor die land en selfs ŉ paar in die buiteland. Die Maroela-lesers kies om hulle nuus gratis en in Afrikaans te lees, en nooi hul vriende om saam te kom kuier. Daarom sê ons vandag ook aan jou baie geluk met ons verjaardag – jy maak van Maroela Media die lekkerste kuierplek op die internet! Maroela Media is veel meer as net ŉ Afrikaanse nuuswebwerf. Ons is ŉ kuierplek: die groot tafel in jou ouma se kombuis waar jy kan kom aansit vir ŉ koppie boeretroos en ŉ stuk melktert. Ons is die stoep op jou oom se plaas waar jy sit en stories luister terwyl oupa biltong kerf. Ons is die nuusleser met die vreemde pruik, die soustannie met die lekker bak beskuit, die skeidsregter en die oom op die pawiljoen wat nartjies gooi. Ons is jou taaljuffrou en die pêl wat saam stokkies draai. Ons is jou ouma se sagte skouer en jou oom se blinknuwe motor. Skink vir jou ŉ koppie boeretroos, dan kuier jy lekker saam. Maroela Media se tydlyn